Биографија аутора

Александар Новаковић је рођен 14. марта 1990. године у Крушевцу у породици просветних радника. У родном граду је завршио Основну школу ,,Јован Јовановић Змајˮ и средњу ,,Економско-трговинску школуˮ (смер пословни администратор) са одличним успехом. Школске 2008/2009. године проглашен је за светосавског ученика, односно добитник је награде коју град Крушевац додељује најбољим ученицима основних и средњих школа.

Године 2009. уписује основне студије Србистике на Филозофском факултету у Нишу. Након четири године их завршава са просечном оценом 9,31. Мастер студије српског језика уписује 2013. године. Испите је положио у најкраћем могућем року са просечном оценом 9,50. Дана 27. маја 2014. године одбранио је мастер(ски) рад под називом *Примена рачунара у настави фонетике српског језика* код проф. др Марине Јањић. Исте године је добио награду за најбољег студента мастер академских студија српског језика.

Докторске академске студије Филологије уписује 2014. године на Филозофском факултету у Нишу. Положио је све испите са просечном оценом 9,93, a докторску дисертацију под називом *Полифункционалност уџбеничког комплета за учење српског језика као страног* одбранио је 29. априла 2021. године пред комисијом у саставу: проф. др Марина Јањић, проф. др Весна Крајишник, проф. др Вељко Брборић, проф. др Јасмина Дражић и доц. др Снежана Божић. Интересовање му је усмерено ка унапређењу наставе српског језика као матерњег и страног, те анализу и унапређење уџбеничког комплета који би у потпуности одговорио на изазове савремене школе (Методика наставе српског као страног језика).

Након завршених студија краћи временски период радио је у Грађевинској школи у Крушевцу, након чега постаје асистент на Департману за србистику. На Филозофском факултету у Нишу ради као асистент на Департману за србистику (Увод у методику и методика наставе српског језика и Методика наставе књижевности) од 17. фебруара 2016. године. Активно се бави наставним и научним радом. До сада је објавио тридесетак научних радова и коаутор је у приручнику *Наставно дизајнирање часова српског језика*. Редовно посећује научне конференције и на њима учествује. Секретар је часописа *Philologia Mediana* од марта 2019. године.